Tirsdag formiddag var Peder Hvelplund (EL) og Anne Honoré Østergaard (V) i direkte duel. Debatten omhandlede sundhedsvæsenet. Venstre-kvinden mener, at der skal uddannes flere læger. Hvert år bliver massevis ellers afvist, og det er ifølge Anne Honoré Østergaard en skam. Hun mener nemlig, at det Sundhedsfaglige Fakultet er klar til at uddanne flere. - Det er tudetosset at lade være (med at uddanne flere, red.), siger hun. Desuden tilkendegav Anne Honoré Østergaard, at hun vil have afbureaukratiseret sundhedsvæsenet, så personalet har færre dokumentationskrav. Derudover skal der flere hænder til, lød det i debatten. Enhedslisten sætter tal på Men det er langt fra tilstrækkelige løsninger, mener Enhedslistens Peder Hvelplund. Ifølge ham er manglen på personale det helt store problem, og lønnen skal op. Peder Hvelplund slog undervejs et slag for, at de kvindedominerede velfærdsfag skal have et lønløft, og han fortalte, at han ønsker at afsætte en pulje på fem milliarder kroner, som arbejdsmarkedets parter og de faglige organisationer skal sikre bliver omfordelt bedst muligt. TV2 Nords redaktionschef, Anders Leonhard, der er til stede på Christiansborg, kommer med følgende analyse ovenpå debatten. - Sundhedsvæsenet bliver en af valgets hotteste emner og en slagmark, der virkelig kan flytte stemmer. Problemerne med for få sygeplejersker og speciallæger samt en psykiatri i knæ er massive, men politikerne har ikke vinderløsningen. Hverken i blå eller rød blok. - Derfor skal der milliarder på bordet, og dem, der kan komme med det mest troværdige bud på sundhedsvæsnets redning, løber sandsynligvis også med valgsejren, siger Anders Leonhard.

Referat:
- Det handler om, at vi skal gøre op med ulig løn, siger Peder Hvelplund, (EL).